**ELŐTERJESZTÉS**

**Hévíz Város Önkormányzat Képviselő-testülete**

**2021. november 25-ei rendes nyilvános ülésére**

**Tárgy:** Hévíz Város Önkormányzat közművelődési és városgazdálkodási intézményrendszer átszervezésének felülvizsgálata

**Az előterjesztő:** Papp Gábor polgármester

**Készítette:** Czurda Gábor ügyvezető HÉVÜZ Hévíz Kft.

Gönye József, mb, igazgató

Szintén László közgazdasági osztályvezető

**Megtárgyalta:** Pénzügyi, Turisztikai és Városfejlesztési Bizottság

Emberi Erőforrások Bizottsága

**Törvényességi szempontból ellenőrizte:** dr. Tüske Róbert jegyző

Papp Gábor

polgármester

**1.**

**Tárgy és tényállás ismertetése**

Tisztelt Képviselő-testület!

Hévíz Város Önkormányzat Képviselő-testület 112/2021. (VI. 24.) határozata alapján Hévíz Város Önkormányzat három intézményének átszervezés felülvizsgálata megtörtént.

A **Teréz Anya Szociális Integrált Intézmény** vonatkozásában az intézményvezető tárta fel a térítési díjak kapcsán hozott felülvizsgálati kérdést. Ennek alapján a Képviselő-testület 26/2021.(IX.29.) önkormányzati rendelettel a szociális szolgáltatásokról és a személyes gondoskodást nyújtó gyermekjóléti ellátásokról szóló 21/2014.(IV.29) önkormányzat rendeletét módosította. A térítési díjak közelednek az országos és kistérségi átlaghoz, de még így is jelentősen elmaradnak a tényleges önköltségtől.

A legjobb pozitív, illetve nullszaldós finanszírozási megoldást az egy telephelyes, magasabb férőhelyes működés jelentené- amire igény is mutatkozik.

**Hévíz Város Önkormányzat Gazdasági, Műszaki Ellátó Szervezete** (GAMESZ) vonatkozásában meg kellett vizsgálni, hogy a HÉVÜZ Hévíz Városüzemeltetési Kft. (HÉVÜZ Kft.) és a GAMESZ feladat-ellátás hatékonyság növelése javítható-e, egy esetleges átszervezéssel? A vizsgálati hatástanulmányt a HÉVÜZ Kft. ügyvezetője és a GAMESZ igazgatója elkészítették, jelen előterjesztés mellékletét képezi.

A tanulmány számos megállapítást tartalmaz, jól összefoglalja a GAMESZ működését. Látható, hogy a jelentősen lecsökkent munkavállalói létszám, és a gazdasági munkaszervezet leépítése ellenére az intézmény megőrizte működőképességét, sőt ezen felül olyan nagyobb beruhásokat is elvégzett, mint a Kossuth utcai tuja sor, és szegélyek rendbetétele.

Megállapítható, hogy a GAMESZ műszaki- parkfenntartási részlege gyors reagálású és hatékony munkát végez, a jelenlegi nehéz pénzügyi helyzetben is, gazdálkodása pedig takarékos. Költségvetési szempontból megvizsgálva, adózás -áfa- esetében a GAMESZ HÉVÜZ Kft-be való integrálás jelentős adó veszteséggel járna, hiszen csak a közétkeztetési feladat átadása több mint 25 millió Ft-os általános forgalmi adó többletet jelente az önkormányzatnak. (Ez azért jelentkezik, mert a közétkeztetésben dolgozó 19 fő munkabére után az áfát nem tudná a HÉVÜZ Kft. visszaigényelné, viszont az önkormányzatnak a feladat ellátása után kiszámlázott teljes bevételből állapítaná meg a fizetendő áfáját.) A teljes GAMESZre vetítve pedig valamivel több, mint 70 millió Ft lenne a többlet Áfa fizetési kötelezettség.

Ez az összeg a jelenleg is takarékosan működő GAMESZ esetében nem kigazdálkodható.

Intézményi működésben jobb a finanszírozhatóság, azonban fontos előrelépés lenne, hogy az „intézményi” szemléletbe tudatosan „piaci” elvek is kerüljenek. Ennek fontos alapja a feladatok mérhetősége, azok összevetése és forintosítása. Fontos elvek még a fogyasztóbarát szemlélet (közétkeztetésben), és a munkavállalók motivációs bérrendszere, amely megbecsülés a szakképzett és jó munkaerő megtartását segíti.

**Gróf I. Festetics György Művelődési Központ, Városi Könyvtár és Muzeális Gyűjtemény** átszervezése, a kötelező és önként vállalt feladatainak számba vétele a 2021. szeptember 30-i határidő előtt, 2021. augusztus 26-án beterjesztésre került. A gyorsaság oka volt, hogy 2021. július 1-től a GAMESZ gazdasági ellátó szervezete megszűnt, a Hévízi Polgármesteri Hivatal Közgazdasági Osztálya látja el az feladatot, amelyet korábban közel kétszer akkora létszámmal láttak el mind a négy intézmény vonatkozásában. (szociális, óvoda, művelődés és GAMESZ).

A mozi és hozzá kapcsolódó büfé üzemeltetése egy olyan önként vállalt feladat, amely a közgazdasági osztály intézményi működésébe nehezen illeszthető, és a lecsökkent létszám csak fokozza a nehézséget. Ráadásul a mozi és büfé nem profitorientált- piaci elvek alapján működik, a szabályozási rendszere is ehhez igazodik. Elavult és gyakorlatilag követhetetlen készlet nyilvántartó rendszer, negyedéves zárásokkal, a dokumentált ellenőrzések és technikai támogatásának- pl biztonsági kamerarendszer hiányát is pótolni szükséges. A közgazdasági osztályvezető jelzése alapján készült el az előterjesztés a mozi sürgősségi átszervezéséről, amely miután 2020-ban jelentős hiányt halmozott fel. A megváltozott piaci körülményekre az intézményi működésű mozi fél éves késésekkel reagált, és reagál.

Ezért most ismételten kérjük a tisztelt Képviselő-testületet, hogy a korábbi előterjesztés megállapításait ismételten fontolják meg, illetve az alábbi kiegészítés merült még fel az elmúlt időszakban:

2021. augusztus első felében az intézmény megjelentette a honlapján, és a közösségi médiában is, hogy a nagy látogatószámra tekintettel minden nap fog vetíteni, erről a 141/2020.(VIII.14.) 5/C és 193/2020. (X.09) számú határozat alapján Képviselő-testületi ülésen lehetett volna dönteni, mivel a Képviselőtestület a két határozat alapján a látogatószám alapján kérte az intézménytől a Mozi vetítésszámának megállapítását, az utóbbi határozat alapján péntektől-vasárnapig. A 2021. augusztus 26-i Képviselő-testületi ülésre sem javasolta beterjesztésre az intézmény, és a Mozi intézményi működési mellett érvelt az intézmény egy elnyert pályázati támogatással, amelynek egyébként nincs fenntartási kötelezettsége. 2021. szeptemberében megjöttek a számadatok, amely alapján a mozi kihasználtsága, még a július adatokhoz mérten is jelentősen alul maradt. A mindennapos vetítést a jelenlegi munkaerővel nem lehetett volna biztosítani, két fő felvétele lett volna szükséges.

2021. július hónapban: 115 vetítés 2469 néző (21,4 fő néző átlag 15 %/előadás)

2021. augusztus hónapban: 98 vetítés, 1568 néző (16 fő néző átlag 12 %/előadás) Az adatokba a 143 fős Honthy Hanna nagyteremmel számoltunk, a 8 fős kisterem adatait nem számoltuk külön.

Továbbra sem biztosított a stabil és kiszámítható működés, amely egy önként vállalt feladat esetében nem megengedhető. A jelen pénzügyi helyzetben nagyon megvizsgálandó a veszteséget termelő önként vállat feladatok jövőbeni elláthatósága, nem kizárva azok fenntartását, de a lehetőségek alapján mérlegelve azok megfelelő és vállalható feladatellátási szintjét, ráfordítását. A mozi és büfé üzemeltetését új pénzügyi és ellenőrzési alapokra szükséges helyezni, amely államháztartási rendszerben nehezebben megvalósítható.

A korábban beterjesztett előterjesztés továbbra is aktuális megállapításokat tartalmaz idézőjelben:

*Magyarország helyi önkormányzatairól szóló 2011. évi CLXXXIX. törvény 10. §-a rögzíti, hogy a helyi önkormányzat ellátja a törvényben meghatározott kötelező és az általa önként vállalt feladat- és hatásköröket. Az önként vállalt helyi közügyek megoldása nem veszélyeztetheti a törvény által kötelezően előírt önkormányzati feladat- és hatáskörök ellátását, finanszírozása a saját bevételek, vagy az erre a célra biztosított külön források terhére lehetséges, állami támogatás nem igényelhető hozzá.*

*Az államháztartásról szóló 2011. évi CXCV. törvény (a továbbiakban: Áht.) 23.§ alapján a költségvetési rendelet tartalmazza a kötelező és önként vállalt feladatok költségvetési bontását. A pandémia miatti korlátozások adó és más működési bevételek kiesését eredményezte, mely következményeként az önként vállalt feladatok ellátása további döntéseket igényel mind finanszírozási, mind szakmai, mind munkaerő kihasználtsági szempontból.*

*A megoldás érdekében Hévíz Város Önkormányzat Képviselő-testülete a 112/2021. (VI.24.) határozatával elrendelte a Gróf I. Festetics György Művelődési Központ, Városi Könyvtár és Muzeális Gyűjtemény vonatkozásában az egyéb szabadidős szolgáltatás – mozi - feladatainak 2021. évben történő átadás-átvételének gazdaságossági megvizsgálását a HÉVÜZ Kft-nek, továbbá Hévíz Város Önkormányzat Gazdasági, Műszaki Ellátó Szervezete (GAMESZ) vonatkozásában a feladat-ellátás hatékonyság növelése érdekében feladatok 2022. január 1-től a HÉVÜZ Kft-hez szervezésének vizsgálati hatástanulmány elkészítését.*

*A Fontana Filmszínházat (székhelye: 8380 Hévíz, Rákóczi utca 9.) a Gróf I. Festetics György Művelődési Központ, Városi Könyvtár és Muzeális Gyűjtemény intézmény közművelődési létesítményként működteti. A filmszínház fenntartására külön állami támogatásban nem részesül, finanszírozása Hévíz Város Önkormányzat saját bevétele terhére történik.*

*Az egyéb szabadidős szolgáltatás (mozi) feladat ellátásának vizsgálata során készült összefoglalóban látható, hogy figyelembevételre került a nyitvatartási idő, a vetítések száma, a vetített filmek aktualitása, a látogatottság, a büfé üzemeltetése, a humánerőforrás igénybevétele és természetesen mindezek együttes működésének gazdaságossága.*

*Pénzügyi adatokat tekintve 2019. évben a bevételek összege 78.249 ezer Ft, a kiadások összege 74.021 ezer Ft volt, 4.228 ezer Ft nyereséget jelentett. 2020. évben a bevételek 18.579 ezer Ft-on, a kiadások 47.493 ezer Ft-on teljesültek, azaz 28.914 ezer Ft veszteséget eredményezett. Ennek oka részben a pandémia, részben az erőforrások nem optimális alkalmazása.*

*A bevételek havi bontását tartalmazzák az alábbi táblázatok 2019. és 2020. éveket érintően:*

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| ***2019. év*** | ***január*** | ***február*** | ***március*** | ***április*** | ***május*** | ***június*** | ***július*** | ***augusztus*** | ***szeptember*** | ***október*** | ***november*** | ***december*** | ***összesen*** |
| ***3D szemüveg*** | *-* | *567 600* | *599 200* | *698 400* | *573 600* | *397 200* | *1 511 200* | *396 400* | *6 400* | *374 800* | *582 000* | *1 244 400* | ***6 951 200*** |
| ***mozijegy*** | *5 399 400* | *5 496 600* | *4 412 000* | *4 011 200* | *3 908 300* | *2 577 300* | *5 774 800* | *5 911 700* | *3 056 900* | *3 638 300* | *5 394 559* | *6 765 241* | ***56 346 300*** |
| ***büfé*** | *939 713* | *896 160* | *887 560* | *372 155* | *1 336 065* | *472 580* | *764 840* | *2 234 295* | *350 702* | *716 850* | *1 076 605* | *1 409 680* | ***11 457 205*** |
| ***automata*** | *405 552* | *282 205* | *151 030* | *-* | *417 080* | *217 945* | *42 600* | *840 565* | *17 858* | *271 780* | *379 485* | *468 680* | ***3 494 780*** |
| ***összesen*** | ***6 744 665*** | ***7 242 565*** | ***6 049 790*** | ***5 081 755*** | ***6 235 045*** | ***3 665 025*** | ***8 093 440*** | ***9 382 960*** | ***3 431 860*** | ***5 001 730*** | ***7 432 649*** | ***9 888 001*** | ***78 249 485*** |

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| ***2020. év*** | ***január*** | ***február*** | ***március*** | ***április*** | ***május*** | ***június*** | ***július*** | ***augusztus*** | ***szeptember*** | ***október*** | ***november*** | ***december*** | ***összesen*** |
| ***3D szemüveg*** | *280 400* | *800* | *19 200* | *0* | *0* | *0* | *0* |  | *27 200* | *4 400* | *255* | *0* | ***332 255*** |
| ***mozijegy*** | *3 491 100* | *3 072 700* | *1 157 500* | *0* | *0* | *400 100* | *1 878 200* | *2 584 500* | *1 021 800* | *905 300* | *68 645* | *0* | ***14 579 845*** |
| ***büfé*** | *871 137* | *557 968* | *131 800* | *0* | *0* | *54 150* | *477 520* | *775 518* | *227 542* | *0* | *0* | *0* | ***3 095 635*** |
| ***automata*** | *314 450* | *153 160* | *72 490* | *0* | *0* | *17 970* | *0* | *12 945* | *0* | *0* | *0* | *0* | ***571 015*** |
| ***összesen*** | ***4 957 087*** | ***3 784 628*** | ***1 380 990*** | ***0*** | ***0*** | ***472 220*** | ***2 355 720*** | ***3 372 963*** | ***1 276 542*** | ***909 700*** | ***68 900*** | ***0*** | ***18 578 750*** |

*A kiadások nem a bevételek mértékével egyenlően csökkentek, mely részben a látogatottságtól függetlenül felmerülő állandó költségek mértékének, részben pedig - a már korábban említett - erőforrások nem optimális alkalmazásának tudható be.*

*Néhány adat a mozi 2020. évi működésének mutatóiból:*

* *192 db előadás maradt el, mert nulla fő néző volt a teremben.*
* *608 db előadás ment le 2.066.700,- Ft bevételt termelve, a nézők száma 1-7 fő.*
* *476 db előadás volt 4.418.000,- Ft bevétel mellett, a nézők száma 8-20 személy.*
* *228 db előadás 8.356.300,- Ft bevételt hozott, a nézők száma 7.258 fő volt, átlag néző szám 32 fő.*

*Hévíz Város Önkormányzat részére fontos a Fontana Filmszínház működése, hisz a hévízi lakosok számára is és az idelátogató vendégek számára is rendszeresen szolgáltat programot. A cél a mozi további üzemeltetése, de veszteségmentesen, lehetőség szerint minél magasabb nyereséggel. Ennek elérése céljából a meglévő erőforrásokat egy profitorientált gazdasági társaság - jelen esetben a HÉVÜZ Kft. – eredményesség, hatékonyság és gazdaságosság szempontjából optimálisabban tudja alkalmazni. Az előzetes vizsgálatok alapján 4 fő szükséges a zavartalan üzemeltetéshez, akiket a jelenlegi dolgozók közül – munkaköreiket tekintve: gazdasági és igazgatási ügyintéző, rendezvénytechnikus, műszaki kisegítő alkalmazott, szakmunkás - vesz át alkalmazásba a HÉVÜZ Kft.*

*Gróf I. Festetics György Művelődési Központ, Városi Könyvtár és Muzeális Gyűjtemény intézmény egyéb szabadidős szolgáltatás – mozi – feladatának HÉVÜZ Kft. által történő ellátása - az átszervezéssel járó szükséges intézkedések megtétele után - 2021. november 1-től tervezett.*

*Az előkészítő anyag alapján 2021. augusztus 13-án polgármester úr egyeztetést tartott a vélemények eltérő álláspontok egyeztetése céljából. A Festetics György Művelődési Központ intézmény részéről érvek fogalmazódtak meg, hogy szükséges mozi további üzemeltetése, akár vetítésszámok növelésével is. A látogatottsági számok azonban nem támasztanak alá olyan mértékű látogatót, ami ezt indokolná, ha pandémia okozta helyzet enyhül talán újra fel tud lendülni a mozi látogatottsága. Jelenleg az önkormányzat a szolgáltatási szemlélet helyett kénytelen gazdasági hatékonyság szempontból vizsgálni az egyes feladatok ellátását. Az egyeztetésen a dolgozók válasz kaptak tovább foglalkoztatásukra. A részletes egyeztetés alapján továbbra is indokolt a mozi átadása.*

*Az előkészítés során eddig elvégzett vizsgálatok megalapozzák a képviselő-testület azon elvi döntésének lehetőségét, hogy a Festetics György Művelődési Központban üzemelő mozi, mint nem kötelező önkormányzati feladat, de a város turizmusa, program szolgáltatása, lakosság szórakozása érdekében indokolt szolgáltatás, más a gazdaságosabb működést lehetővé tevő keretek között történő működéséről elvi döntés kerüljön meghozatalra.*

*Amennyiben a képviselő-testület jóváhagyja a határozati javaslat szerinti döntést, akkor a HÉVÜZ Hévíz Városüzemeltetési Kft. meg tudja kezdeni azokat az intézkedéseket, amelyek a feladatellátás tényleges átvételéhez szükségesek.*

*Így többek között a mozi működéséhez szükséges szolgáltatási, filmkölcsönzési szerződések, technikai intézkedések, a cég könyvelését végző vállalkozás felkészítése, mozi működéssel kapcsolatos pénzügyi, számlázási, számviteli folyamatok elvégzésére. Elő kell készíteni továbbá a Munka Törvénykönyve vonatkozó rendelkezései alapján a feladatellátáshoz kötődő négy fő dolgozó munkajogi foglalkoztatási átadását a HÉVÜZ Kft-hez.*

*A döntés következtében szükséges lesz annak a megállapodási tervezetnek a kidolgozása, mely a Rákóczi u. 9. szám alatti, jelenleg teljes egészében a Festetics György Művelődési Központ használatában lévő épület, intézmény és HÉVÜZ Kft. közös használatáról rendelkezik és szabályozza az ebből következő jogokat és kötelezettségeket. Itt kell megemlíteni, hogy a jelenlegi szervezeti felállásban működő művelődési intézmény 2006-os megalapítása előtt ugyancsak két külön intézmény, a művelődési központ és az attól elkülönülten működő hévízi muzeális gyűjtemény is közösen használta már az épületet.*

*A HÉVÜZ Kft. könyvelését végző cégnek a filmforgalmazás, filmvetítés üzleti vállalkozási működésére, bevételére való tekintettel szükséges lesz vizsgálni és kidolgozni az általános forgalmi adózáshoz kötődő kérdéseket is.*

*A jövőben az átszervezést követően a HÉVÜZ Kft. dolgozói állományába kerülő személyek közül azok, akik munkaköri feladatuk szerint eddig is közreműködtek városi intézmények fesztiválok kulturális események hangosítási színpadtechnikai egyéb feladatainak ellátásában, ezt továbbra is végezni fogják azzal az eltéréssel, hogy az ilyen tevékenységet, közreműködést igénylő (pl. Festetics György Művelődési Központ, városi ünnepségek, Turisztikai NKft, fesztiválok és turisztikai rendezvények, Hévízi Polgármesteri Hivatal házasságkötés és konferencia-terem üzemeltetési igényeiket) a jövőben a HÉVÜZ Kft-hez jelenthetik be és a HÉVÜZ Kft. fogja koordinálni ezen feladatok elsősorban térítésmentes biztosítását arra tekintettel, hogy az itt példaként felsorolt rendezvények önkormányzati, városi érdekű feladatellátást valósítanak meg.”*

Külső jogi szakértő a Dr. Farkas Ügyvédi Iroda munkaügyi összefoglalója:

*„A munkavállalók a közművelődési intézménynél a 2020. évi XXXII. törvény következtében munkaviszonyban, a munka törvénykönyvéről szóló 1992. I. törvény (Mt.) hatálya alatt végzik tevékenységüket. Az önkormányzat a mozi üzemeltetésének feladatát az intézménytől elvonva át kívánja adni a HÉVÜZ Kft-nek. A Kft munkavállalóira is az Mt. rendelkezései terjednek ki.  Emiatt az intézmény gazdasági egysége, a mozi és rendezvénytechnikai feladatok átadása az Mt. 36. § (1) bekezdése szerinti helyzetnek minősül, azaz a gazdasági egység (anyagi vagy nem anyagi erőforrások szervezett csoportja) jogügyleten alapuló átvételének időpontjában fennálló munkaviszonyból származó jogok és kötelezettségek az átadóról az átvevő munkáltatóra szállnak át.*

*A feladat átadás időpontjában szállnak át – a törvény erejénél fogva – az átvevő munkáltatóra, azaz a kft-re a munkáltatói jogosultságok és kötelezettségek. E fordulónappal az intézmény munkáltatói jogai és kötelezettségei pedig a jogutódnál folytatódnak. Az Mt. 39. §-a alapján az átadó és az átvevő munkáltató egyetemlegesen felelnek az átszállást megelőzően esedékessé vált munkavállalói követelésért, ha a munkavállaló az igényét az átszállást követő egy éven belül érvényesíti.*

*Az Mt.  38. § (2) bekezdése szerint az átvevő munkáltató, tehát a HÉVÜZ Kft. az átszállás napja előtt legalább 15 nappal köteles az érintett munkavállalókat írásban tájékoztatni:*

1. *az átszállás időpontjáról (tervezett időpontjáról),*
2. *az átszállás okáról,*
3. *a munkavállalókat érintő jogi, gazdasági és szociális következményekről,*
4. *a munkavállalókat érintő tervezett intézkedésekről.*

*Az Mt. 40. § (1) bekezdése alapján, a munkavállalók a munkaviszonyukat az átszállás napját követő 30 napon belül indokolt felmondással megszüntethetik, amennyiben a munkáltató személyében bekövetkezett változás miatt a rájuk irányadó munkafeltételek lényegesen és hátrányosan megváltoztak, és ennek következtében a munkaviszony fenntartása számukra aránytalan sérelemmel járna vagy lehetetlenné válna. A felmondás okát illetően a bizonyítási kötelezettség – jogvita esetén – a munkavállalókat terheli.*

*Akkor, ha a munkáltató az esetleges munkavállalói felmondás jogszerűségét nem vitatja, illetőleg a jogszerűséget bíróság megállapítja, a munkavállalót végkielégítés és felmondási idő illeti meg, mégpedig az Mt. 70. és 77. §-ainak alkalmazásával, azaz a munkáltatói felmondás esetére irányadó szabályok, mérték szerint.*

*Tekintettel arra, hogy az érintett munkavállalók jelenlegi, intézménnyel fennálló munkaviszonya közalkalmazotti jogviszonyból, törvény rendelkezése folytán alakult át, alkalmazandó a kulturális intézményekben foglalkoztatottak közalkalmazotti jogviszonyának átalakulásáról, valamint egyes kulturális tárgyú törvények módosításáról szóló 2020. évi XXXII.tv. 3. § (5) bekezdése. Eszerint a közalkalmazotti jogviszony munkaviszonnyá történő átalakulását követő 5 évben a Kjt-nek a végkielégítésre és a jubileumi jutalomra vonatkozó szabályait alkalmazni kell. Ez a szabály az esetleges előzőek szerinti munkavállalói felmondás kapcsán is irányadó a végkielégítés mértéke tekintetében.*

*Lényeges megemlíteni, hogy a dolgozók Kft-nél folytatódó munkaviszonya folyamatosnak tekintendő, abba beszámít az intézménynél fennállt munkaviszony és az azt megelőző közalkalmazotti jogviszony időtartama is.*

*A Kft-hez átkerülő munkavállalók intézményi munkaviszonyában megállapított munkabére, munkaköre változatlan marad.”*

A képviselő-testület támogató döntése alapján HÉVÜZ Kft. fel fog készülni arra is, hogy ugyan ezt a technikai, hangosítási szolgáltatást vállalkozási alapon is nyújtani képes külön szerződés keretében.

A mozi, mint feladatellátás, átszervezése a HÉVÜZ Kft-hez, indokolni fogja a Festetics György Művelődési Központ szervezeti dokumentumainak 2021. november 1-jei hatállyal történő módosítását. Mivel a Festetics György Művelődési Központ gazdasági szervezeti feladatait 2021. július 1-től a Hévízi Polgármesteri Hivatal látja el, így a hivatal vonatkozásában is szükséges lesz felülvizsgálni a belső szabályzatokban foglalt rendelkezéseket.

Az átszervezést követően a mozi vetítések számát a HÉVÜZ Kft. állapítja meg, azonban a HÉVÜZ Kft-nek egyszemélyi tulajdonosa Hévíz Város Önkormányzat, így a képviselő-testület e kérdésben a HÉVÜZ Kft. számára az üzleti tervben foglaltak alapján utasítást fogalmazhat meg.

**A javasolt átszervezési időpont: 2022. január 1.**

**Tisztelt Képviselő-testület!**

Kérem az előterjesztés megvitatását, a határozati javaslatok (1-2.) elfogadását. A döntés minősített szótöbbséget igényel.

Előterjesztés mellékletei:

1. Hévíz Város Önkormányzat Gazdasági, Műszaki Ellátó Szervezete (GAMESZ) feladatainak hatástanulmánya

**2.**

1. **Határozati javaslat**

1. Hévíz Város Önkormányzat Képviselő-testülete, mint az intézmény fenntartója és mint az egyszemélyes gazdasági társaság alapítója elrendeli a Gróf I. Festetics György Művelődési Központ, Városi Könyvtár és Muzeális Gyűjtemény intézmény által ellátott egyéb szabadidős szolgáltatás (mozi), továbbá a rendezvénytechnikai feladatok HÉVÜZ Hévíz Városüzemeltető Kft-nak történő átadás-átvételét 2022. január 1. napjával.

Felelős: Papp Gábor polgármester

Hermann Katalin Bernadett igazgató

Czurda Gábor ügyvezető HÉVÜZ Kft

Határidő: 2022. január 1.

2. A Képviselő-testület elrendeli az 1. pont szerinti feladatok vonatkozásában a HÉVÜZ Hévíz Városüzemeltető Kft-t és a Festetics György Művelődési Központ a feladat-ellátással kapcsolatos átadás-átvételi eljárást hajtsák végre, az erre vonatkozó dokumentumokat készítsék el és terjesszék elő képviselő-testületi jóváhagyásra.

Felelős: Hermann Katalin Bernadett igazgató

Czurda Gábor ügyvezető HÉVÜZ Kft

Határidő: 2021. november 30.

3. A Képviselő-testület elrendeli, hogy a HÉVÜZ Hévíz Városüzemeltető Kft, mint átvevő munkáltató, a munka törvénykönyvéről szóló 1992. I. törvény 38. § (2) bekezdése szerint az érintett 4 fő munkavállalót (1 fő gazdasági és igazgatási ügyintéző, 1 fő rendezvénytechnikus, 1 fő műszaki kisegítő alkalmazott, 1fő szakmunkás) írásban tájékoztassa a feladatátvétellel kapcsolatos szabályokról, különösen a következőkről:

1. az átszállás időpontjáról (tervezett időpontjáról),
2. az átszállás okáról,
3. a munkavállalókat érintő jogi, gazdasági és szociális következményekről,
4. a munkavállalókat érintő tervezett intézkedésekről.

Felelős: Czurda Gábor ügyvezető HÉVÜZ Kft

Határidő: 2021. december 10.

1. **Határozati javaslat**

Hévíz Város Önkormányzat Képviselő-testülete megismerte a 112/2021. (VI. 24.) határozatával elrendelt a Hévíz Város Önkormányzat Gazdasági, Műszaki Ellátó Szervezete (GAMESZ) vonatkozásában a feladat-ellátás hatékonyság növelése érdekében feladatok 2022. január 1-től a HÉVÜZ Kft-hez szervezésének vizsgálati hatástanulmányt, melynek alapján a GAMESZ-t továbbra is költségvetési szervként (intézmény) tartja fenn 2022. január 1-től az alapító okirat szerinti közfeladatok ellátása érdekében.

Felelős: Gönye József mb. igazgató

Határidő: azonnal

**3.**

**FELÜLVIZSGÁLATOK – EGYEZTETÉSEK**

|  |  |  |  |
| --- | --- | --- | --- |
| **Polgármesteri Hivatal** | | | |
| **név** | **beosztás / feladat** | **aláírás** | **megjegyzés** |
| Szintén László | közgazdasági osztályvezető / pénzügyi ellenőrzés |  |  |
| dr. Tüske Róbert | jegyző/törvényességi felülvizsgálat |  |  |

|  |  |  |  |
| --- | --- | --- | --- |
| **Külsős partner** | | | |
| **név** | **beosztás** | **aláírás** | **megjegyzés** |
| Czurda Gábor | ügyvezető igazgató |  |  |
| Gönye József | mb. igazgató |  |  |
| Szabados Rudolf | mb. igazgató-helyettes |  |  |